પુરાણોમાં વર્ણવ્યા મુજબ અત્રિ ઋષિનાં પત્ની અનસૂયા માતા સતીઓમાં શિરોમણિ કહેવાયા. માતા અનસૂયાની પવિત્રતાનાં આજે પણ વખાણ થાય છે. માગશર માસમાં હેમંત ઋતુ ચાલતી હોય છે. હેમનો એક અર્થ થાય છે બરફ. એટલે આ માસમાં અને ઋતુમાં ઠંડીનો પ્રભાવ ખૂબ વધે છે. શરીર અકડાઈ જાય છે. સૂર્યદેવનો તાપ પણ આ સમયમાં મંદ લાગે છે. સૂર્યદેવના કિરણો માગશર માસમાં વાંકા પડતા હોય છે. માગશર માસમાં ઠંડી હોવા છતાંય સૂર્યોદયના અલ્ટ્રાવાયોલેટ કિરણો પોતાનો ગુણ બતાવે છે. જેથી મનુષ્ય ઠંડીના પ્રભાવથી બચવા શીખે. માગશર માસ દ્વારા આપણને શીખવા મળે છે કે દરેક મનુષ્યએ સૂર્યની જેમ વ્યવહાર કરવો જોઈએ. જ્યારે માગશરની ઠંડીમાં ઉષ્મારૂપી ગરમીની જરૂર હોય ત્યારે પોતાના તેજસ્વી કિરણોનું દાન કરવું જોઈએ.